C 349/16
FI
Euroopan unionin virallinen lehti
29.9.2023
4.3 Yritysten bruttoarvonlisäykseen (voittomarginaalit) kohdistuvan suoran ja välillisen vaikutuksen lisäksi vaikutukset voivat ilmetä myös taloudellisen haavoittuvuuden lisääntymisenä.
Espanjan keskuspankin raportissa mainitaan alat, joihin vaikutukset kohdistuvat eniten.
Sen mukaan on ryhmä toimialoja, jotka ovat erityisen haavoittuvia ja jotka olisivat paitsi ylivelkaantuneita myös kannattamattomia vuonna 2023: moottoriajoneuvojen kauppa ja korjaus, maaliikenne ja putkijohtokuljetus, kalastus ja vesiviljely, maatalous ja karjanhoito sekä tekstiili-, vaate-, nahka- ja jalkineteollisuus.
4.4 Sitä mukaan kun kertyneet maakaasuvarastot Euroopassa hupenevat – toukokuussa 2023 niiden täyttöaste oli 68 prosenttia (13) – unionin energiapolitiikan hallinnointiin kohdistuu lisähaasteita.
Aiemmin Venäjältä toimitettujen ja nyt vaihtoehtoisilta toimittajilta hankittavien määrien välistä eroa ei ole vielä kurottu umpeen, joten on epätodennäköistä, että hinnat laskevat lyhyellä aikavälillä.
Kysyntä on vähentynyt huomattavasti.
Korkeat energian hinnat heikentävät EU:n teollisuuden ja toimitusketjujen kilpailukykyä, mikä puolestaan kannustaa ulkoistamaan toimintoja EU:n ulkopuolelle ja vähentää näin unionin strategista riippumattomuutta.
Vaikutus kotitalouksiin, erityisesti niihin, jotka ovat heikoimmassa asemassa, on erityisen merkittävä, sillä yhä suurempi osa ihmisistä on köyhyysvaarassa tai elää köyhyydessä.
Tällainen kehitys jatkuu ainakin vuoteen 2024 asti (14).
Näiden ongelmien torjumiseksi ETSK suosittaa useita toimenpiteitä, joihin kuuluvat taloudellisen tuen kytkeminen takeisiin siitä, ettei toimintoja siirretä ulkomaille, yritysten täydentävät ja välttämättömät energiansäästö- ja energiatehokkuustoimenpiteet kysynnän vähentämiseksi sekä mittavat investoinnit uusiutuvan energian tuotannon laajentamiseen ja tarvittavat verotukselliset edellytykset sitä varten, jotta voidaan vähentää riippuvuutta fossiilisista polttoaineista.
4.5 Tämän seurauksena monet yritykset ja kotitaloudet ovat energiakustannusten räjähdysmäisen nousun vuoksi yhä useammin tilanteessa, joka saattaa uhata niiden selviytymistä.
Vaikka talvi on ollut suhteellisen leuto, emme voi odottaa, että ympäristöolosuhteet olisivat meille aina suotuisat.
Olisikin ryhdyttävä toimenpiteisiin erityisen heikossa asemassa olevien kotitalouksien suojelemiseksi ja toteutettava niille suunnattuja erityistoimenpiteitä tällä alalla.
4.6 Liiketoimintakustannusten huomattava nousu yhdistettynä kuluttajien haluttomuuteen käyttää rahaa saattaa tietyissä tapauksissa jopa johtaa yritysten toimintojen väistämättömään siirtämiseen ulkomaille.
Tämä ei kuitenkaan ole mahdollista yrityksille, jotka tarjoavat keskeisiä palveluja asiakkaille ja muulle toimitusketjulle, sillä ne eivät voi yksinkertaisesti keskeyttää toimintaansa energian hintojen nousun vuoksi.
4.7 Covid-19-pandemian aikana monia aloja ja niiden työntekijöitä pidettiin olennaisen tärkeinä, mutta nykyisessä energiakriisissä tällainen tunnustus on loistanut poissaolollaan.
Toistaiseksi monetkaan niistä eivät ole saaneet jäsenvaltioilta erityistä tukea.
Näiden alojen yritykset työntekijöineen ovat pyrkineet suojelemaan kuluttajia jopa omien marginaaliensa kustannuksella, ja niiden on vaikea siirtää asiakkaille energialaskujensa kohtuuttomasta kasvusta aiheutuvia kustannuksia kokonaisuudessaan.
Tämä tilanne ei ole pitkällä aikavälillä kestävällä pohjalla.
Hallitukset eivät myöskään suojele ETSK:n mielestä ihmisiä yhtä intensiivisesti kuin pandemian aikana.
4.8 Monet yritykset tekevät paljon investointeja vähentääkseen energiankulutusta ja parantaakseen valmiuksiaan lisätä uusiutuvan energian käyttöä.
ETSK:n mielestä yritykset voivat myös vauhdittaa liikenteen sähköistämistä ja lämmitykseen käytettävän kaasun korvaamista, ja näin niillä voi olla keskeinen rooli energiasiirtymässä ja uusiutuvaa energiaa koskevissa EU:n vuoden 2030 tavoitteissa.
Tämä edellyttää kuitenkin suotuisaa sääntelykehystä, esimerkiksi lupien myöntämistä ja energiantuotannon lisäämistä jarruttavien hintatoimenpiteiden torjumista.
4.9 ETSK korostaa, että on tärkeää sovittaa REPowerEU-suunnitelman ja rakennusten energiatehokkuuden velvoitteet toimijoille tarjottavaan tukeen ja näiden valmiuksiin vastata velvoitteiden edellyttämien huomattavien investointien kustannuksista.
Kyseiset toimenpiteet ovat tärkeitä riippuvuuden vähentämiseksi fossiilisista polttoaineista, mutta velvoitteet on sidottava sekä julkisen että yksityisen rahoituksen saatavuuteen.
Energiamarkkinoiden rakenteen uudistaminen olisi sisällytettävä Euroopan komission pitkän aikavälin ohjelmaan, jotta vältetään energiahuollon häiriöt ja kohtuuttomat hinnat tulevaisuudessa, ja olisi kiinnitettävä huomiota alalla toimivan työvoiman koulutukseen.
(13) (14)
Tiedot saatavilla osoitteessa https://agsi.gie.eu/data-overview/eu.
EIU (2023): Energy crisis will erode Europe’s competitiveness in 2023, saatavilla osoitteessa https://www.eiu.com/n/energy-crisis-willerode-europe-competitiveness-in-2023/.